DA Den Europæiske Unions Tidende CE 78/72

(2004/C 78 E/0071)

SKRIFTLIG FORESPØRGSEL E-2056/03

af Kathleen Van Brempt (PSE) til Kommissionen

(20. juni 2003)

Om: Ætylen

Ætylen er et af de flygtige organiske stoffer, som slipper ud i atmosfæren via forbrændingsprocesser, den petrokemiske industri, vejtransport, forbrænding af træ, osv. Ætylen er imidlertid også et naturligt plantehormon, som har indflydelse på, hvorledes planter bliver gamle og bl.a. sørger for, at frugt bliver moden, at bladene falder af træerne, at hvileperioder ophører, at dele af blomster visner; endvidere er det fysiologisk aktivt i meget svage koncentrationer (0,01-0,1 ppm). På grund af dets rolle som plantehormon er ætylen den vigtigste flygtige organiske forbindelse, som har direkte indvirkning på planter, hvorfor allerede en let forurening med dette hormon (kan få) har alvorlige følger for forskellige planter og markafgrøder. Ætylen synes at forekomme forskellige steder i langt større koncentrationer end i de koncentrationer, der i litteraturen beskrives som normale baggrundskoncentrationer. Hidtil er der ikke blevet fastlagt en kritisk eksponeringsværdi for ætylen, for så vidt angår vegetation. Lige så lidt findes der særlige emissionsnormer for ætylen, hvorved de overdrevne emissioner fra punktkilder skulle kunne begrænses. Landmænd, hvis planter er blevet beskadiget af ætylen, kan på ingen måde gøre krav på skadeserstatning, da der ikke er blevet fastlagt hverken normer eller grænseværdier.

1. Kommissionen bedes bekræfte, at der siden 1970'erne er konstateret en stigning i den gennemsnitlige ætylenandel i luften fra 5 ppb til 30-50 ppb.

2. Råder Kommissionen over emissionsdata for ætylen såvel som måling sdata for ætylen i den omliggende luft, som tydeliggør dette problems størrelsesorden og spredning i Europa, samt oplysninger om forskellene mellem land og by samt eventuelle maksimalværdier i visse regioner, som f.eks. i nærheden af petrokemiske anlæg eller andre emissionskilder?

3. Agter Kommissionen at iværksætte en mere målrettet kontrol med ætylen, at fastlægge en kritisk tærskelværdi, at træffe særlige foranstaltninger og fastlægge normer for de industrielle produktionsprocesser, eventuelt som en del af revisionen af CAFE-programmet (Clean Air for Europe) i 2004?

Svar afgivet på Kommissionens vegne af Margot Wallström

(29. juli 2003)

Ethylen spiller en rolle som plantehormon og kan dermed have følger for plantevæksten i miljøet, men er også blandt de stoffer, der har betegnelsen flygtige organiske forbindelser (VOC), og som fremmer dannelsen af ozonforurening. Stoffet er dermed omfattet af emissionsbegrænsende foranstaltninger, der skal nedbringe mængden af VOC, omend kravene er baseret på det vægtede gennemsnitlige fotooxidations-potentiale og ikke gælder for enkeltstoffer.

I EU-lovgivningen er der en mekanisme, hvorefter medlemsstaterne kan udveksle luftkvalitetsdata, men udveksling af data om ethylenkoncentrationer er ikke obligatorisk, og der er hidtil næsten ikke udvekslet nogen data. Derfor kan Kommissionen hverken bekræfte eller afkræfte de tal, det ærede medlem anfører for gennemsnitsværdier af ethylen i atmosfæren. Det forhold bliver der muligvis rettet op på med Europa-Parlamentets og Rådets direktiv 2002/3/EF af 12. februar 2002 om luftens indhold af ozon (1), som pålægger medlemsstaterne at installere målestationer til indsamling af data om flygtige organiske forbindelser, der fungerer som ozonprækursorer. Ethylen er et af de stoffer, som det i denne forbindelse anbefales at overvåge.

For emissionsdata er billedet er det samme, da medlemsstaterne normalt indberetter emissioner af flygtige organiske forbindelser under ét, og ikke af de enkelte stoffer.

På nuværende tidspunkt har Kommissionen ikke kendskab til pålidelig dokumentation for, at ethylenniveauet i atmosfæren skulle have nogen signifikant virkning på planteværksen, og den har derfor ikke i øjeblikket til hensigt at sætte et mere målrettet overvågningsprogram i gang.

(1) EFT L 67 af 9.3.2002.